Document ID: 31995D0052

ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Φεβρουαρίου 1995 σχετικά με χρηματοδοτική ενίσχυση της Κοινότητας στο πλαίσιο εξάλειψης της αφρικανικής πανώλης των χοίρων στην Πορτογαλία (Το κείμενο στην πορτογαλική γλώσσα είναι το μόνο αυθεντικό) (95/52/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (1), όπως τροποποιήθηκε τελευταία από την απόφαη 94/370/ΕΚ (2), και ιδίως το άρθρο 3,
Εκτιμώντας:
ότι έχουν παρουσιαστεί εστίες της αφρικανικής πανώλης των χοίρων στην Πορτογαλία τον Αύγουστο του 1993- ότι η εμφάνιση της νόσου αυτής παρουσιάζει σημαντικό κίνδυνο για το πληθυσμό των χοίρων της Κοινότητας και ότι η Κοινότητα, για να συμβάλλει στην εξάλειψη της νόσου το συντομότερο δυνατό, έχει τη δυνατότητα να αποζημιώσει τις απώλειες-
ότι από τη στιγμή που η παρουσία της νόσου επιβεβαιώθηκε επίσημα, οι πορτογαλικές αρχές έλαβαν τα κατάλληλα μέτρα, συμπεριλαμβανομένων των μέτρων που απαριθμούνται στο άρθρο 3 παράγραφος 2 της απόφασης 90/424/ΕΟΚ- ότι τα μέτρα αυτά έχουν κοινοποιηθεί από τις πορτογαλικές αρχές-
ότι πληρούνται οι όροι χρηματοδοτικής συμμετοχής της Κοινότητας-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Πορτογαλία μπορεί να λάβει χρηματοδοτική συμμετοχή της Κοινότητας λόγω των εστιών αφρικανικής πανώλης των χοίρων που παρουσιάσθηκαν στο έδαφός της κατά τη διάρκεια του Αυγούστου του 1993. Η χρηματοδοτική συμμετοχή της Κοινότητας αντιπροσωπεύει:
- 50 % των εξόδων που αναλήφθηκαν από την Πορτογαλία στο πλαίσιο της αποζημίωσης των κατόχων για τη σφαγή, την καταστροφή των χοίρων και των προϊόντων τους, ενδεχομένως,
- 50 % των εξόδων που αναλήφθηκαν από την Πορτογαλία στο πλαίσιο του καθαρισμού, της απεντόμωσης και της απολύμανσης των εκμεταλλεύσεων και του εξοπλισμού,
- 50 % των εξόδων που έχουν αναληφθεί από την Πορτογαλία στο πλαίσιο της αποζημίωσης των κατόχων για την καταστροφή των μολυσμένων τροφών και του υλικού.
Άρθρο 2
1. Η χρηματοδοτική συμμετοχή της Κοινότητας χορηγείται μετά από υποβολή των δικαιολογητικών εγγράφων.
2. Τα δικαιολογητικά έγγραφα που αναφέρονται στην παράγραφο 1 υποβάλλονται από την Πορτογαλία το αργότερο έξι μήνες από την κοινοποίηση της παρούσας απόφασης.
Άρθρο 3
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 28 Φεβρουαρίου 1995.

Labels: 11
17
19
6
18